Vendredi après 22 février. Ego Guigo, comes Nivernensis et Forensis, et ego Mathildis, comitissa, uxor ejus, notum facimus tam præsentibus quam futuris quod ego comitissa, tempore viduitatis meæ fratribus Bellilarici, ordinis cartusiensis, dedi pro remedio animæ meæ et Hervæi quondam bonæ memoriæ domini et mariti mei, quondam comitis Nivernensis, pro aniversariis nostris in sua ecclesia annuatim in perpetuum celebrandis, decem libras reditus censualis monetæ in censo marchiæ annuatim in perpetuum percipiendas. Postea vero quia dictis fratribus grave et periculosum videbatur pro habendis jam dictis decem libris annis singulis laborare, quorum propositum est, secundum ordinis cartusiensis institutum, quieti et silentio vacare; et quia multam nemoris et agrorum penuriam sustinebant, ad petitionem eorum, nos dictus comes et comitissa dedimus et concessimus eisdem fratribus octoginta tria nemoris et agrorum arpenta pro supradictis decem libris reditus; quorum siquidem nemoris arpentorum septuaginta quatuor eorum nemori sunt contigua et incipiunt a Mineriis, quæ sunt justa viam qua venit de Nigrofonte et tendit ad corrogia, ad viam qua venit de Mons, et de corrogiis tendit ad perticum de Bellilarico usque ad fagum signatam quæ distat a corrogiis quatuor cordiis et dimidia; et ab ipsa fago tendit ad Campum Agnorum qui ad dictos patres pertinent. Novem vero alia terrarum arpenta eis assignavimus apud Mons inter terras eorumdem fratrum. Item dedimus et concessimus suprædictis fratribus quadraginta quinque arpenta planæ terræ quæ sita est inter nemus Sti Boerii et nemus Bellilarici pro recompensatione decimæ quarumdam terrarum, quas eisdem dederamus in territorio de Nanay et Castri-novi. Fratres vero suprædicti nos, hæredes et successores nostros propter hoc de dicta decima quitaverunt in perpetuum. Rogamus siquidem venerabilem patrem episcopum Autissiodorensis qui modo præest et pro tempore erit ut sententias excommunicationis in nos et hæredes et successores nostros et interdicti in terras nostras ponat, si contra donum istud ullo modo ire aliquatenus attentamus, nec ipsas relaxet donec dictæ ecclesiæ de dicta eleemosyna ad plenum fuerit satisfactum. Quod ut ratum permaneat præsentes literas fecimus sigillorum nostrorum munimine roborari. Actum anno 1236, mense februario, die veneris post cathedram Sti Petri.